钦定古今图书集成/明伦汇编/官常典/第742卷 > 陈淮〈家丁吴循 文瑞 来祥〉
## 钦定古今图书集成/明伦汇编/官常典/第742卷 > 陈淮〈家丁吴循 文瑞 来祥〉

按《苏州府志》：“淮字禹治。父周为新昌令，改教青州，卒，
淮持父丧归。遇盗，淮抽矢拟之，盗引去。当时武健年
少争传为盛事。甲寅倭寇，淮请授甲扦东城。贼梯木
将登，淮控弩连毙四人，乃辟易。转攻南门，淮又扦之，
复毙二人。城中人人自奋，号为陈先锋云。明年，有酋
长五十七人入苏之灵岩山，枭悍莫御，淮率家丁诣”
督府请自效，督府壮之，授“蓝号”信帜，督领兵马为奇
兵冲突。兵未集，猝与贼遇。淮挥刀驰之，接战甚力，莫
有应者，遂遇害。家丁吴循、文瑞、来祥亦战死。越二日，
得淮尸，色如生。后三十馀年，遗生子应期，举于乡，沥
血上诉。诏旌其门，立“忠烈祠。”甫成，邻火不戒，延烧甚
烈。忽有风从祠门出，火势遂熄。县令王时熙题之曰
“灵风堂。”